2.

L-obbligi ta' servizz pubbliku huma s-segwenti: Kapaċità u kontinwità tas-servizz: Il-kapaċità globali tat-trasport bl-ajru skedat tal-passiġġieri u tal-merkanzija fuq kull rotta li joffru t-trasportaturi kollha flimkien li joperaw fuq ir-rotta konċernata għandha tkun ekwivalenti, talanqas, għall-kapaċità speċifikata fl-Anness I. Meta, fi kwalunkwe staġun ta' l-IATA, il-medja ta' postijiet mibjugħa fuq rotta partikolari tkun ogħla minn 75 %, il-kapaċità minima li għandha tingħata fl-istaġun korrispondenti li jmiss għandha tiżdied bid-differenza ta' postijiet offerti li tippermetti li tinżamm din il-medja. Il-postijiet li jimtlew tul kampanji ta' offerti ta' tariffi promozzjonali għal residenti u studenti ma jitqiesux fil-kejl ta' dan il-limitu. Is-servizzi ppjanati għandhom jiġu ggarantiti, talanqas, kull sena kalendarja u, minbarra fiċ-ċirkustanzi li ġejjin, jistgħu jiġu sospiżi biss permezz ta' notifika minn sitt xhur qabel. It-tnaqqis fil-kapaċità jirrikjedi l-awtorizzazzjoni minn qabel ta' l-Istitut Portugiż ta' l-Avjazzjoni Ċivili, u ma jistax jiġi applikat qabel ma jgħaddu sitt xhur jekk minħabba dan it-tnaqqis jirriżulta li l-kapaċità globali offruta taqa' taħt il-limitu speċifikat fl-ewwel paragrafu ta' dan il-punt. F'dak il-każ, l-Isititut Portugiż ta' l-Avjazzjoni Ċivili għandu jagħti risposta lill-operatur fi żmien 30 jum mid-data ta' notifika. Ħlief f'każ ta' force majeure, l-għadd ta' titjiriet ikkanċellati għal raġunijiet relatati direttament mat-trasportatur m'għandux jaqbeż it-2 % ta' l-għadd tat-titjiriet skedati għall-istaġun rilevanti, fejn b'“ikkanċellat” wieħed jifhem li kellha sseħħ titjira li fuqha kien hemm ibbukkjat talanqas post wieħed, u din ma ssirx. F'każ ta' interruzzjoni temporanja tas-servizzi ta' l-ajru minħabba ċirkostanzi li ma kinux prevedibbli, każijiet ta' force majeure jew raġunijiet oħra, il-kapaċità programmata għandha tiżdied b'talanqas 60 % mill-mument meta s-servizzi jistgħu jerġgħu jibdew sakemm jitwarrab kompletament il-backlog kollu tat-traffiku akkumulat tul l-interruzzjoni tas-servizzi. Jekk minħabba kundizzjonijiet ħżiena ta' temp, ir-rotot Liżbona/Horta/Liżbona u Liżbona/Pico/Liżbona jiġu kkanċellati, it-trasportaturi jistgħu, jekk iridu, jinżlu l-art fil-gżira l-aktar viċin, mnejn għall-ispejjeż tagħhom għandhom jipprovdu t-trasport mill-gżira tal-wasla lejn il-gżira fejn it-titjira inizjalment kellha tispiċċa. Puntwalità: Ħlief fil-każijiet ta' force majeure, dewmien ta' aktar minn 15-il minuta kkaġunat direttament mit-trasportatur m'għandux jaffettwa aktar minn 15 % tat-titjiriet. Tip ta' ajruplani li jintużaw u l-kundizzjonijiet operattivi: Is-servizzi għandhom jitħaddmu permezz ta' ajruplani tal-ġett iċċertifikati b'mod xieraq b'kapaċità ta' millanqas 90 post, u għal servizzi operati fl-ajruporti ta' Horta u ta' Pico, it-trasportaturi għandhom josservaw il-kundizzjonijiet ippubblikati fl-“Aeronautical Information of Portugal” (AIP). It-titjiriet bejn Funchal/Ponta Delgada/Funchal jistgħu jsiru wkoll b'inġenji ta' l-ajru turbo propellor iċċertifikati b'mod xieraq, b'kapaċità minima ta' 50 passiġġier. Frekwenza minima: — fuq ir-rotta Liżbona/Ponta Delgada/Liżbona, talanqas titjira waħda bir-ritorn kuljum, bejn 08.00 u 21.00, matul is-sena kollha; titjira waħda fil-ġimgħa tista' tingħaqad mar-rotta Liżbona/ Pico/Liżbona, — fuq ir-rotta Liżbona/Terceira/Liżbona, talanqas erba' titjiriet bir-ritorn fil-ġimgħa' bejn it-08.00 u l-21.00, fi ġranet differenti, matul is-sena kollha; titjira waħda fil-ġimgħa tista' tingħaqad mar-rotta Liżbona/ Pico/Liżbona, — fuq ir-rotta Liżbona/Horta/Liżbona, talanqas tliet titjiriet bir-ritorn fil-ġimgħa, bejn it-08.00 u l-21.00, tul is-sena kollha, mhux fi ġranet konsekuttivi, — fuq ir-rotta Funchal/Ponta Delgada/Funchal, talanqas frekwenza ta' titjira waħda bir-ritorn fil-ġimgħa, tul is-sena kollha, — fuq ir-rotta Porto/Ponta Delgada/Porto, talanqas żewġ titjiriet bir-ritorn fil-ġimgħa, tul is-sena kollha, li bejn Ottubru u Ġunju (iż-żewġ xhur inklużi) jistgħu jingħaqdu ma' Liżbona, — fuq ir-rotta Liżbona/Santa Maria/Liżbona, talanqas titjira waħda bir-ritorn fil-ġimgħa, li tista' tingħaqad mar-rotta Liżbona/Ponta Delgada/Liżbona, — fuq ir-rotta Liżbona/Pico/Liżbona, talanqas titjira bir-ritorn fil-ġimgħa mis-Sibt għall-Ħadd li tista' tingħaqad mar-rotta Liżbona/ Terceira/Liżbona, — fuq ir-rotta Porto/Terceira/Porto, talanqas titjira waħda fil-ġimgħa mill-1 ta' Ġunju sat-30 ta' Settembru. Fejn l-iskeda tat-titjiriet ippreżentata mit-trasportatur(i) tipprovdi għal aktar minn servizz wieħed kuljum, it-titjiriet għandhom jitħaddmu bejn is-06.30 ħin lokali fil-post tat-tluq u n-00.30 ħin lokali fil-post tal-wasla; għandu jkun hemm talanqas servizz wieħed fil-ġurnata bejn 08.00 u 21.00 u, talanqas għal tliet ġranet fil-ġimgħa, wieħed mis-servizzi għandu jitħaddem sa 14.00. It-trasportaturi m'humiex esklużi milli joperaw titjiriet oħra f'ħinijiet oħra differenti minn dawk skedati hawn fuq, sakemm jikkonformaw mal-frekwenzi u mal-kapaċitajiet minimi stabbiliti fl-avviż tal-Kummissjoni. Din l-għażla hija soġġetta għal-limitazzjonijiet ta' operat stabbiliti bil-liġi għall-ajruporti nazzjonali. Fuq ir-rotot Funchal/Ponta Delgada/Funchal, Liżbona/Santa Maria/Liżbona u Liżbona/Pico/Liżbona u Porto/Terceira/Porto, jekk l-iskedi ppreżentati mit-trasportatur(i) jipprovdu aktar minn servizz wieħed fil-ġimgħa, dawn għandhom jitħaddmu fi ġranet differenti. Fuq ir-rotot Liżbona/Terceira/Liżbona, Liżbona/Horta/Liżbona u Porto/Ponta Delgada/Porto, is-servizzi għandhom jitqassmu matul il-ġimgħa kollha b'mod ekwu. Jekk in-numru totali ta' servizzi offruti kull ġimgħa fuq kwalunkwe rotta partikolari mill-operaturi kollha flimkien ikun aktar minn 6 (sitta), għandu jkun hemm talanqas servizz wieħed kuljum. It-tariffi: 1. L-istruttura tariffarja għandha tinkludi: (a) Tariffa tal-klassi ekonomika bla restrizzjonijiet, firxa ta' tariffi b'livelli u kondizzjonijiet imfassla skond id-diversi setturi ta' domanda (turiżmu, negozju, merkanzija ġenerali u prodotti speċifiċi, eċċ.). (b) Tariffa PEX bir-ritorn ta' EUR 233 fuq titjiriet bejn l-Azores u l-Portugall kontinentali, u tariffa PEX bir-ritorn ta' EUR 172 fuq titjiriet bejn l-Azores u Funchal. (c) Tariffa promozzjonali (soġġetta għal restrizzjonijiet) għal residenti u studenti, ekwivalent għal talanqas 10 % tal-postijiet offerti għal kull rotta, matul kull staġun ta' l-IATA, u għal numru ta' postijiet u prezzijiet fuq kull titjira, li jiġu ddefiniti mil-linja ta' l-ajru, tkun xi tkun iċ-ċifra ta' postijiet disponibbli, li jistgħu jintużaw għal klassijiet oħra tariffarji. Din it-tariffa promozzjonali tkun l-ekwivalenti ta' skont minimu ta' 30 % tat-tariffa għal resident jew għal student, u ma tistax tkun anqas minn EUR 120. (d) Persuni li jkunu ilhom residenti għal talanqas sitt xhur fir-Reġjun Awtonomu ta' l-Azores, fi gżejjer li għandhom servizz dirett mal-Portugall kontinentali jew ma' Funchal, u residenti tar-Reġjun Awtonomu ta' Madeira se jkunu intitolati għal tnaqqis ta' 33 % fuq it-tariffa pubblika tal-klassi ekonomika, bla restrizzjonijiet. (e) Studenti li għadhom ma qabżux is-26 sena u li r-residenza jew l-istabbiliment edukattiv tagħhom jinstab fir-Reġjun Awtonomu ta' l-Azores u li, rispettivament, jattendu stabbilimenti edukattivi jew jgħixu x'imkien ieħor fit-territorju nazzjonali se jkunu intitolati għal tnaqqis ta' 40 % minn fuq it-tariffa pubblika tal-klassi ekonomika, bla restrizzjonijiet. (f) Fil-ġranet meta ma jkunx hemm servizz dirett bejn Funchal/Ponta Delgada/Funchal, studenti li għadhom ma qabżux is-26 sena u li jivvjaġġaw lejn jew mir-Reġjun Awtonomu ta' l-Azores jistgħu jivvjaġġjaw via Liżbona basta jużaw l-istess trasportatur għall-partijiet kollha tal-vjaġġ. L-iskeda tat-titjira li tintgħażel m'għandhiex tippermetti waqfa f'Liżbona. (g) It-tariffi massimi għall-merkanzija huma deskritti fl-Anness II. Kull trasportatur għandu jkollu l-istess struttura tariffarja għar-rotot kollha speċifikati fil-punt 1, kemm jekk il-post tat-tluq jew tal-wasla ikun Liżbona u kemm jekk ikun Porto, u għandu japplikha mingħajr diskriminazzjoni; madankollu, minn żmien għal żmien jistgħu jsiru promozzjonijiet għal titjiriet point-to-point. It-tariffi għandhom jintwerew lill-pubbliku, kemm fil-postijiet tal-bejgħ kif ukoll fil-bankijiet taċ-check-in. 2. Ir-residenti u l-istudenti jintalbu jħallsu l-ammonti nett li ġejjin, wara t-tnaqqis speċifikat fil-punti 1(d) u (e) hawn fuq: (a) EUR 194, għal residenti fir-Reġjun Awtonomu ta' l-Azores, għal vjaġġi bir-ritorn lejn il-Portugall kontinentali; (b) EUR 170, għal residenti fir-Reġjun Awtonomu ta' l-Azores u r-Reġjun Awtonomu ta' Madeira, għal vjaġġi bir-ritorn bejn l-Azores u Funchal; (c) EUR 151 għal vjaġġi bir-ritorn bejn l-Azores u l-Portugall kontinentali fil-każ ta' l-istudenti; (d) EUR 107 għal vjaġġi bir-ritorn bejn l-Azores u Funchal fil-każ ta' l-istudenti. It-tariffi speċifikati fil-punti 1(b) u (g) u fil-punti 2(a) u (d) se jiġu riveduti kull sena, fl-1 ta' Novembru, bl-ewwel darba tkun fl-2008, abbażi tar-rata ta' l-inflazzjoni għas-sena ta' qabel, kif ippubblikata fil-“Grandes Opções do Plano” u nnotifikata sat-30 ta' Settembru tas-sena ta' qabel, mill-INAC (l-Istitut Portugiż ta' l-Avjazzjoni Ċivili) lit-trasportaturi li jħaddmu r-rotot ikkonċernati. It-trasportaturi jistgħu jżidu imposta biex ipattu ta' l-ispiża addizzjonali mġarrba minħabba żidiet fil-prezz tal-fjuwil (SA); din l-imposta tiġi riveduta kull tliet xhur, billi tiġi applikata din il-formula, sa l-eqreb numru sħiħ: SA = k x (b — 50,00) fejn: SA = Spiża addizzjonali għall-fjuwil OW (f'EUR), k = 0,685 x rata medja tal-kambju ta' X EUR għal kull Dollaru Amerikan għat-tliet xhur ta' qabel, b = il-prezz medju għal kull barmil f'USD għat-tliet xhur ta' qabel. It-trasportaturi jistgħu wkoll iżidu imposta ta' massimu EUR 16 u EUR 4, fir-rigward ta' servizzi ta' riservazzjoni u ta' ħruġ ta' biljetti, mill-postijiet tal-bejgħ diretti tagħhom u miċ-ċentru tas-sejħiet, rispettivament. Ir-riservazzjoni u l-ħruġ tal-biljetti msemmija fil-punt 1(c) huma soġġetti għal taxxa ta' mhux aktar minn EUR 4, wara li tkun saret ir-riservazzjoni fiċ-ċentru tas-sejħiet jew fil-bankijiet tal-bejgħ f'ajruporti. 3. L-Istat, skond it-termini li għandhom jiġu stabbiliti bil-liġi, għandu jissussidja l-vjaġġi tar-residenti u ta' l-istudenti, dejjem jekk jiġu applikati l-kriterji u t-tariffi speċifikati fil-punti 1 u 2. Fl-2008, is-sussidju se jkun kif ġej: — EUR 105 għal kull vġaġġ bir-ritorn għar-rotot: — Liżbona/Santa Maria/Liżbona, — Liżbona/Pico/Liżbona, — Porto/ Terceira/Porto. — EUR 86 għal kull vjaġġ bir-ritorn għar-rotot: — Liżbona/Ponta Delgada/Liżbona, — Liżbona/Terceira/Liżbona, — Liżbona/Horta/Liżbona, — Funchal/Ponta Delgada/Funchal, — Porto/Ponta Delgada/Porto. L-imposti u t-tariffi għall-passiġġieri u għall-merkanzija minn jew lejn kwalunkwe ajruport fir-Reġjun Awtonomu ta' l-Azores mingħajr konnessjoni diretta mal-Portugall kontintentali jew Funchal għandhom ikunu identiċi ma' dawk imsemmija hawn; ir-rotot tal-passiġġieri bejn il-Portugall kontinentali u r-Reġjun Awtonomu ta' l-Azores u bejn iż-żewġ Reġjuni Awtonomi għandhom ikunu limitati għal żewġ kupuni ta' titjira, i.e. wieħed għal kull direzzjoni, u r-rotot tal-passiġġieri ġewwa r-Reġjun Awtonomu ta' l-Azores għandhom ikunu limitati għal: — żewġ kupuni ta' titjira (għal min m'huwiex residenti); — tliet kupuni ta' titjira (għal residenti u studenti); — għal Corvo, kupun ta' titjira addizzjonali jkun permess fil-ġranet meta ma jkun hemm l-ebda servizz. Fil-ġranet meta gżira ma jkollhiex servizz dirett lejn il-Portugall kontinentali jew lejn Funchal, ir-residenti u l-istudenti jistgħu jitwasslu fid-destinazzjoni tagħhom billi jgħaddu minn ajruport (gateway) ta' nżul u tlugħ differenti. Minbarra s-sussidju msemmi hawn fuq, l-Istat se jħallas ukoll l-ispiża tat-trasport ta' passiġġieri li jivvjaġġaw lejn jew minn gżejjer li m'għandhom l-ebda servizz dirett mal-Portugall kontinentali jew ma' Funchal. It-tariffi approvati mill-Gvern Reġjonali ta' l-Azores għal servizzi ġewwa r-Reġjun Awtonomu għandhom jitqiesu fil-kalkolu ta' l-ispiża tat-trasport. Jista' jiġi stabbilit penali no-show, li ma għandux ikun ta' aktar minn 20 % tat-tariffa tal-klassi ekonomika ta' referenza rilevanti. Dawn l-obbligi ta' servizz pubbliku se japplikaw mingħajr preġudizzju għall-konklużjoni ta' ftehimiet attwali bejn linji ta' l-ajru u trasportaturi oħra dwar tariffi għal servizzi minn jew lejn postijiet oħrajn għajr Liżbona, Porto u Funchal. It-trasportaturi jistgħu jikkombinaw is-servizzi ta' l-ajru u jużaw l-istess numri tat-titjira, sakemm dan ikun ġie awtorizzat mill-Istitut Portugiż ta' l-Avjazzjoni Ċivili. Il-bejgħ tat-titjiriet It-titjiriet għandom jinbiegħu permezz ta' sistema ta' riservar kompjuterizzata. Kundizzjonijiet ta' trasbord: Meta r-rotot imsemmija jitħaddmu minn trasportaturi differenti, dawn ta' l-aħħar għandhom jiftiehmu bejniethom biex iħallu lir-residenti u lill-istudenti jivvjaġġjaw minn jew lejn kwalunkwe ajruport fir-Reġjun Awtonomu ta' l-Azores billi jużaw trasportaturi differenti għall-partijiet differenti tal-vjaġġ tagħhom. Servizzi tal-merkanzija u tal-posta: Għar-rotot deskritti fil-punt 1, il-linji ta' l-ajru huma obbligati jaċċettaw merkanzija lejn u minn kwalunkwe gżira ta' l-Azores, soġġett għall-kapaċità offruta u skond it-tariffi stabbiliti fl-Anness II. It-tariffi stabbiliti fl-Anness II jistgħu jkunu soġġetti għal taxxa ta' sigurtà addizzjonali li ma taqbiżx il-EUR 0,10/kg u taxxa fuq kull kg ta' fjuwil li tkun ekwivalenti għal 2 % ta' l-ispiża addizzjonali (SA) għall-fjuwil kif definita fil-formula indikata fil-punt 2 tat-taqsima relatata mat-Tariffi. Il-ġarr tal-merkanzija, inkluża l-posta, għandu jippermetti t-tagħbija ta' millanqas żewġ tunnellati merkanzija fuq kull titjira; il-kapaċità offruta mit-trasportatur għandha titqassam b'mod ekwu tul il-ġimgħa kollha, skond ir-rekwiżiti minimi li ġejjin: — 30 tunnellata kuljum fuq ir-rotta Liżbona/Ponta Delgada/Liżbona, — 25 tunnellata f'kull jum li fih jitħaddem is-servizz minimu meħtieġ fuq ir-rotta Liżbona/Terceira/Liżbona, 2 tunnellati ta' merkanzija u posta għal kull vjaġġ bir-ritorn għandhom jinġarru kull ġimgħa fuq ir-rotta Liżbona/Pico/Liżbona. Il-kapaċità għat-trasport ta' merkanzija u posta fuq kull titjira għandha tiġi kkalkulata permezz ta' din il-formula: C = P — (0,75 X S X 97), fejn: C = huwa ugwali għall-kapaċità ta' merkanzija u posta, f'kg, offruta fuq titjira, P = huwa l-piż totali f'kg, tal-passiġġieri, il-bagalji, il-merkanzija u l-posta li jistgħu jinġarru fuq ajruplan f'settur partikolari (allowed traffic load), li jiġi kkalkulat billi jitnaqqas il-piż ta' l-operat (l-ajruplan, l-ekwipaġġ, il-fjuwil, l-elementi tal-catering u elementi oħra ta' operat) mill-piż massimu ċċertifikat fil-ħin tat-tluq, S = huwa n-numru ta' postijiet fl-ajruplan, 0,75 = huwa l-koeffiċjent adottat għall-fattur tat-tagħbija (load factor) ta' 75 % 97 = huwa l-piż medju ta' passiġġier adult u l-bagalji tiegħu/tagħha (84 kg + 13 kg) kif speċifikat fl-istandard JAR-OPS 1 620.